KIRJALLINEN KYSYMYS E-0527/02 esittäjä(t): Karin Riis-Jørgensen (ELDR) komissiolle. Ympäristö- ja energiamaksujen alentaminen kaukaisille saarialueille tapahtuvien kuljetusten yhteydessä.



Virallinen lehti nro 028 E , 06/02/2003 s. 0033 - 0033



KIRJALLINEN KYSYMYS E-0527/02 esittäjä(t): Karin Riis-Jørgensen (ELDR) komissiolle (25. helmikuuta 2002) Aihe: Ympäristö- ja energiamaksujen alentaminen kaukaisille saarialueille tapahtuvien kuljetusten yhteydessä Tanskan saarialueet sekä muut kaukana mantereelta sijaitsevat EU:n saarialueet ovat alueita, joiden elinolot ovat usein huomattavasti vaikeammat kuin muualla maassa. Aluetuki ei aina ole ratkaisu näiden äärialueiden vaikeisiin elinoloihin, minkä vuoksi näille alueille tapahtuvien kuljetusten energia- ja ympäristömaksujen keventäminen voisi olla mahdollinen ratkaisu. Siksi haluan kysyä seuraavaa: voidaanko kaukaisille saarialueille suuntautuvien kuljetusten energia- ja ympäristömaksuja alentaa tai voidaanko ne osittain poistaa? Frederik Bolkesteinin komission puolesta antama vastaus (16. huhtikuuta 2002) Yhteisön nykyiseen voimassa olevaan lainsäädäntöön(1) sisältyy pakollinen vapautus kivennäisöljyistä kannettavasta yhdenmukaistetusta valmisteverosta, kun näitä kivennäisöljyjä käytetään polttoaineina ilmailussa tai merenkulussa muilla kuin yksityisillä huvialuksilla. Tämä yleisvapautus kattaa myös liikenteen syrjäisille saarialueille. Ympäristöveroista ei ole tällä hetkellä yhteisön lainsäädäntöä, eikä niitä ole yhdenmukaistettu, joten kukin jäsenvaltio voi laatia ja soveltaa kansallista lainsäädäntöä edellyttäen, että tämä lainsäädäntö on EY:n perustamissopimuksen yleisten periaatteiden mukaista. Yhteisön lainsäädäntöön ei sisälly erityisiä määräyksiä syrjäisten saarialueiden energiaverojen mahdollisesta alentamisesta tai poistamisesta. Jäsenvaltiot, jotka haluavat ottaa käyttöön täydentäviä verovapautuksia tai veronalennuksia erityisistä poliittisista syistä, voivat kuitenkin anoa lupaa niihin neuvoston direktiivin 92/81/ETY 8 artiklan 4 kohdan mukaisesti. Tämä lupa voidaan myöntää määritellyn menettelyn ja komission tekemän ehdotuksen jälkeen, mutta sen edellytyksenä on neuvoston yksimielinen hyväksyntä. Komissio haluaa myös ilmoittaa arvoisalle parlamentin jäsenelle, että kaikkien mahdollisten ympäristö- ja energiaveroista vapauttamisten ja näiden verojen alentamisten on perustuttava yhteisön lainsäädäntöön ja/tai jäsenvaltion lainsäädäntöön, että niiden on oltava EY:n perustamissopimuksen valtiontukea koskevien määräysten mukaisia ja että ne eivät saa aiheuttaa verosyrjintää (EY:n perustamissopimuksen 87, 88 ja 90 artikla). Tietyllä alueella sijaitseville yrityksille aiheutuvien ylimääräisten kuljetuskustannusten korvaamiseksi EY:n perustamissopimuksen 87 artiklan perusteella annettavan valtiontuen osalta arvoisan parlamentin jäsenen on syytä panna merkille, että toimintatuki on sallittu ainoastaan seuraavissa tapauksissa: - Alue on harvaanasuttu (tällaisessa tapauksessa tukea voidaan myöntää ainoastaan alueellisia valtiontukia koskevien suuntaviivojen(2) 4.16.1 kohdassa mainittujen edellytysten mukaisesti). - Alue kuuluu EY:n perustamissopimuksen 299 artiklan 2 kohdassa tarkoitettuihin syrjäisimpiin alueisiin (suuntaviivojen 4.16.1. ja 4.16.2. kohdassa mainittujen edellytysten mukaisesti). - Alueeseen sovelletaan EY:n perustamissopimuksen 87 artiklan 3 kohdan a alakohdan poikkeusta (suuntaviivojen 4.15 kohdassa mainittujen edellytysten mukaisesti). Mikään Tanskan syrjäisistä saarialueista ei täytä yhtäkään näistä edellytyksistä, joten mahdollisen toimintatuen on oltava EY:n perustamissopimuksen 87 ja 88 artiklan soveltamisesta vähämerkityksiseen tukeen 12 päivänä tammikuuta 2001 annettuun komission asetukseen (EY) N:o 69/2001(3) sisältyvän vähämerkityksistä tukea koskevan säännön mukaista. (1) Neuvoston direktiivi 92/81/ETY, annettu 19 päivänä lokakuuta 1992, kivennäisöljyjen valmisteverojen rakenteiden yhdenmukaistamisesta, EYVL L 316, 31.10.1992. (2) EYVL C 74, 10.3.1998 ja EYVL C 258, 9.9.2000 (muutettu). (3) EYVL L 10, 13.1.2001.